**Vladimír Sičák** (s. 1. joulukuuta 1980 Hradec Králové, Tšekkoslovakia) on tšekkiläinen jääkiekkoilija, pelipaikaltaan puolustaja. Hän siirtyi kaudeksi 2011–2012 Tšekin Extraligan pelaavaan HC Pardubiceen. Sičák tunnetaan pienehköstä koostaan huolimatta periksiantamattomana puolustajana, joka on hyvä kaksinkamppailuissa.

Ura
---

Sičák on Mountfield České Budějovicen kasvatti. Hän pelasi ensimmäiset Extraligan ottelunsa kaudella 1997–1998 noin 17-vuotiaana. Sičákin isä allekirjoitti pojalleen sopimuksen Extraligaan, koska Sičák oli vielä alaikäinen. Täyttäessään 18 vuotta hänen agenttinsa mielestä Sičákin täytyi neuvotella seuransa kanssa uusi sopimus. Mountfield České Budějovice ei kuitenkaan suostunut siihen, joten Sičák siirtyi kesken kauden 1998–1999 WHL-joukkue Medicine Hat Tigersin riveihin. Toisena vaihtoehtona hänellä olisi ollut vain jatkaa kasvattajaseurassaan.

Sičák oli kesän 1998 koko CHL Import Draftin ensimmäinen pelaaja. Odotuksista huolimatta häntä ei varattu NHL:ään, mutta hän pelasi Pohjois-Amerikassa kolmen kauden ajan. Sičák teki kaudeksi 1999–2000 sopimuksen Atlanta Thrashersin kanssa, mutta hän pelasi kauden WHL:ssä. Kausi oli hänelle menestys, kun Sičák valittiin joukkueen ahkerimmaksi pelaajaksi, parhaaksi puolustajaksi ja arvokkaimmaksi pelaajaksi. Kausi 2000–2001 kului IHL:ssä ja ECHL:ssä. Keväällä 2001 Sičák voitti IHL-joukkue Orlando Solar Bearsissa Turner Cupin, joka jäi koko liigan historian viimeiseksi, kun IHL lakkautettiin.

Kaudeksi 2001–2002 Sičák siirtyi SM-liigaan ja HPK:hon kehittymään. Hän teki aluksi vuoden mittaisen sopimuksen, mutta jatkoi sitä vielä toisella vuodella keväällä 2002 pelattuaan hyvän kauden. Joulukuussa 2002 Sičák teki kahden vuoden jatkosopimuksen. HPK:ssa avainpelaajiin kuulunut Sičák viihtyi joukkueessa kevääseen 2005 saakka. Hän voitti HPK:ssa neljän kauden aikana kolme SM-pronssia: vuosina 2002, 2003 ja 2005. 

Keväällä 2005 Sičák teki sopimuksen Ruotsin Elitserienin MODO Hockeyn kanssa. Hän kärsi syyskaudella loukkaantumisista ja purki sopimuksensa tammikuussa 2006. Sičák löysi kuitenkin nopeasti itselleen uuden seuran, sillä hän palasi SM-liigaan ja teki sopimuksen TPS:n kanssa. Sopimuksessa oli optio kaudesta 2006–2007, jonka hän käytti. Sičákin sopimus tuli hyvään ajankohtaan TPS:n kärsittyä puolustajapulasta. Hän ei kuitenkaan jatkanut kevääseen 2007, vaan Sičák siirtyi tammikuussa 2007 loppukaudeksi Elitserien-joukkue Malmö IF:n riveihin.

Kaudeksi 2007–2008 Sičák palasi Mountfield České Budějoviceen. Joukkue oli runkosarjan ensimmäinen ja Sičák pääsi pelaamaan kaudella 2008–2009 Champions Hockey Leagueessa. Sičák siirtyi kaudeksi 2009–2010 HC Vítkovicen riveihin. Hän oli Extraligan puolustajien maalipörssin voittaja yhdeksällä osumallaan yhdessä HC Plzeň 1929:n Jaroslav Modrýn kanssa.

Sičák palasi taas kaudeksi 2010–2011 SM-liigaan ja siirtyi vuoden mittaisella sopimuksella Oulun Kärppiin. Hän pelasi Kärpissa kauden ja palasi sen jälkeen kotimaahansa, kun hän teki sopimuksen Extraligan HC Pardubicen kanssa.

Maajoukkue
----------

Sičák ei ole pelannut miesten arvokisoissa, mutta on pukenut Tšekin paidan yhteensä 24 kertaa Euro Hockey Tour -peleissä ja antanut pelaamissaan otteluissaan yhden syöttöpisteen. Hän debytoi A-maajoukkueessa kaudella 2004–2005.

Sičák pelasi myös alle 18-vuotiaiden EM-kilpailuissa vuonna 1998.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1997–1998 | HC České Budějovice | ČEL | 15 | 0 | 2 | 2 | 0 | – | – | – | – | – |
| 1998–1999 | HC České Budějovice | ČEL | 25 | 1 | 1 | 2 | 10 | – | – | – | – | – |
|  | Medicine Hat Tigers | WHL | 35 | 1 | 9 | 10 | 71 | – | – | – | – | – |
| 1999–2000 | Medicine Hat Tigers | WHL | 72 | 7 | 27 | 34 | 73 | – | – | – | – | – |
| 2000–2001 | Greenville Grrrowl | ECHL | 34 | 4 | 6 | 10 | 16 | – | – | – | – | – |
|  | Orlando Solar Bears | IHL | 33 | 1 | 3 | 4 | 15 | – | – | – | – | – |
| 2001–2002 | HPK | SM-liiga | 55 | 10 | 8 | 18 | 20 | 8 | 1 | 2 | 3 | 4 |
| 2002–2003 | HPK | SM-liiga | 56 | 9 | 10 | 19 | 20 | 13 | 1 | 1 | 2 | 2 |
| 2003–2004 | HPK | SM-liiga | 54 | 13 | 5 | 18 | 55 | 8 | 2 | 0 | 2 | 6 |
| 2004–2005 | HPK | SM-liiga | 54 | 8 | 13 | 21 | 46 | 10 | 0 | 2 | 2 | 27 |
| 2005–2006 | MODO Hockey | Elitserien | 35 | 0 | 1 | 1 | 12 | – | – | – | – | – |
|  | TPS | SM-liiga | 20 | 4 | 4 | 8 | 16 | 2 | 0 | 1 | 1 | 4 |
| 2006–2007 | TPS | SM-liiga | 44 | 5 | 11 | 16 | 46 | – | – | – | – | – |
|  | Malmö IF | Elitserien | 10 | 1 | 2 | 3 | 2 | – | – | – | – | – |
| 2007–2008 | HC České Budějovice | ČEL | 50 | 0 | 8 | 8 | 20 | 12 | 0 | 1 | 1 | 12 |
| 2008–2009 | HC České Budějovice | ČEL | 48 | 1 | 8 | 9 | 28 | – | – | – | – | – |
| 2009–2010 | HC Vítkovice | ČEL | 50 | 9 | 17 | 26 | 56 | 9 | 1 | 3 | 4 | 4 |
| 2010–2011 | Kärpät | SM-liiga | 49 | 5 | 12 | 17 | 76 | 3 | 0 | 0 | 0 | 0 |
| 2011–2012 | HC Pardubice | ČEL | 41 | 3 | 14 | 17 | 22 | 19 | 1 | 6 | 7 | 16 |
| 2012–2013 | HC Pardubice | ČEL | 8 | 0 | 1 | 1 | 2 | – | – | – | – | – |
|  | HC Sparta Praha | ČEL | 42 | 7 | 16 | 23 | 30 | 7 | 0 | 1 | 1 | 4 |
| 2013-2014 | HC Sparta Praha | ČEL | 40 | 3 | 8 | 11 | 20 | 10 | 0 | 1 | 1 | 4 |
| 2014–2015 | HC Karlovy Vary | ČEL | 50 | 3 | 12 | 15 | 26 | – | – | – | – | – |
| 2015–2016 | HC Karlovy Vary | ČEL | 48 | 1 | 5 | 6 | 28 | – | – | – | – | – |
| 2016–2017 | HC Karlovy Vary | ČEL | 48 | 4 | 10 | 14 | 34 | – | – | – | – | – |
| 2017–2018 | HC Karlovy Vary | Tšekki2 | 49 | 4 | 18 | 22 | 28 | 3 | 0 | 1 | 1 | 6 |
| 2018–2019 | HC Karlovy Vary | ČEL | 43 | 3 | 5 | 8 | 56 | – | – | – | – | – |
| 12 kautta | yhteensä | ČEL | 507 | 35 | 106 | 141 | 334 | 57 | 2 | 13 | 15 | 46 |
| 7 kautta | yhteensä | SM-liiga | 332 | 54 | 63 | 117 | 279 | 44 | 4 | 6 | 10 | 43 |
| 2 kautta | yhteensä | Elitserien | 45 | 1 | 3 | 4 | 14 | – | – | – | – | – |

Lähteet
-------

* Vladimír Sičák Eurohockey-sivustolla (englanniksi)
* Vladimír Sičák The Internet Hockey Databasessa (englanniksi)
* Vladimír Sičák *Elite Prospects*. Everysport Media Group AB.  (englanniksi)
* Vladimír Sičák Jatkoaika.comissa (Internet Archive)

### Viitteet

1. 1 2 3  Matti Liljaniemi: Pitkän tien kiertäjä  9.2.2005. Jatkoaika.com. Viitattu 12.5.2010.
2. 1 2  HPK:lle viides tsekki – Sicak sopimukseen  16.7.2001. Jatkoaika.com. Viitattu 12.5.2010.
3. ↑  HPK jatkosopimuksiin Sicakin, Aallon ja Sillanpään kanssa  16.4.2002. Jatkoaika.com. Viitattu 12.5.2010.
4. ↑  HPK jatkoi tsekkien sopimuksia  27.12.2002. Jatkoaika.com. Viitattu 12.5.2010.
5. ↑  Vladimir Sicak TPS:n riveihin  12.1.2006. Jatkoaika.com. Viitattu 12.5.2010.
6. ↑  Vladimir Sicak Kärppien takalinjoille  12.5.2010. Jatkoaika.com. Viitattu 12.5.2010.
7. ↑  Sicak jättää Kärpät *Jatkoaika.com*.  5.7.2011. Jatkoaika. Viitattu 11.7.2011.